ઓફિસમાં પહોંચીને મલયે સૌથી પહેલાં શર્ટના ખિસ્સામાંથી મંગળસૂત્રની કોથળી કાઢી બેગમાં મૂકી અને ‘નેઇલ પોલિશ’ કરી રહેલી શ્યામા સામે જોઈ સારિકા યાદ આવતાં મનમાં હસીને કામની શરૂઆત કરી. પાથેયનો જન્મ થયો તેના પછીના મહિનાથી મલય રવિ કન્સ્ટ્રક્શન કંપનીમાં જોડાયો હતો. કુશળ અને શ્રેષ્ઠ કર્મચારી તરીકે કંપનીમાં મલયની સારી છાપ હતી કારણ કે કામમાં ગુંથાયેલા રહેવાની મલયની ખાસિયત હતી. મધ્યમ બાંધાનું છતાં કસાયેલું શરીર અને ગૌરવર્ણનો મલય સ્વભાવે હસમુખ હતો એટલે કોઈની પણ સાથે જલદી ભળી જતો અને સામેની વ્યક્તિને પણ તેની ‘કંપની’ ગમતી. આ જ કારણસર બોસથી લઈને પટાવાળા સુધીના તમામ સાથે તેને સારો મનમેળ હતો. પટેલકાકા, ચંદુલાલ, રમણ ભાવસાર, ચંદ્રેશ બારોટ, મહેશ વ્યાસ, વિષ્ણુ જોશી, સમીર શાહ તેના સહકર્મચારીઓ. રોજ સવારની ચા, બપોરનું ભોજન અને સાંજની ચા – બધામાં આ ટોળકી સાથે જ હોય. પટેલકાકા ઉંમરમાં બધાથી મોટા, એટલે સૌ તેમને માન આપે.